Lakialoitetta sukupuolineutraalista avioliitosta käsiteltiin eduskuntapuolueissa ns. omantunnon kysymyksenä. Kolme puolueista on käsitellyt julkisuudessa lakia enemmän tai vähemmän uskonnollisena arvokysymyksenä: keskusta, perussuomalaiset ja kristillisdemokraatit.

Useissa puheissa on tulkittu erityisesti Raamattua ja oletan, että ainakin kristillisdemokraattien kantaa on pidetty jollakin tavalla kirkonkin kantana asiaan.

On mielenkiintoista, että kullakin näistä puolueista on parhaillaan puheenjohtaja, jonka arvomaailma ei todennäköisesti edusta valtakirkon näkemystä. Heillä ei ole määräävää asemaa evankelis-luterilaisessa kirkossa, eivätkä he pysty näin tulkitsemaan kirkon tuntoja.

Keskustan puheenjohtajan Juha Sipilän tausta on lestadiolaisessa rauhansanalaisuudessa, kristillisdemokraattien Päivi Räsäsen niin sanotussa viidesläisyydessä eli viidennessä herätysliikkeessä ja Perussuomalaisten Timo Soini on puolestaan katolilainen.

Kukaan heistä ei siis edusta mielipiteissään evankelis-luterilaista valtaväestöä, vaan evankelis-luterilaisen kirkon sisällä toimivia herätysliikkeitä tai paavivaltaista katolisuutta.

Herätysliikkeiden ja katolilaisten arvot ovat erilaisia kuin evankelis-luterilaisten. Lestadiolaiset herätysliikkeet suhtautuvat muun muassa hyvin valtakirkosta poiketen naispappeuteenkin. Myös esimerkiksi käsitys synnistä ja anteeksiannosta ovat tällä joukolla hyvin erilaiset kuin "normaalilla" evankelis-luterilaisella seurakuntalaisella.

Suomessa on uskonnonvapaus ja kukin saa uskoa mihin haluaa. On hienoa, että Suomessa tehdään arvopolitiikkaa. Väitän kuitenkin, että näiden kolmen puolueen puheenjohtajat eivät ole arvomaailmaltaan ja arvotulkinnoiltaan samanlaisia kuin tavallinen keskimääräinen kaduntallaaja. Arvopohja heijastuu heidän mielipiteisiinsä, eivätkä he koskaan puhu evankelis-luterilaisen kirkon suulla. Ilmankos arkkipiispa Kari Mäkinen korosti jo aborttikeskustelun yhteydessä, että kirkon ja kristillisdemokraattien kannanottoja ei kannata sotkea keskenään.

Janne Mällinen

kirjoittaja on Yle Uutisten kulttuuritoimituksen päällikkö